《周秀实以近多读书少对棋有诗及之因以寄》
宋代·王洋

识情变易须臾期，躁动为得安无为。
幽思伤神静生苦，游艺且复招僧棋。
棋中趣味变何有，胜负纷纷翻覆手。
分排事外杂窥图，得失会中分好丑。
要须忘年在书史，不出空斋见千里。
昏尘积习要揩磨，晚学未应谈至理。
终当谢遣惠子琴，不挂一弦存五音。
日捐其半思虑尽，此道孰知无古今。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。